b"\n_START_ARTICLE_\nSant Just de Vic\n_START_SECTION_\nDescripci\xc3\xb3\n_START_PARAGRAPH_\nEdifici religi\xc3\xb3s. Esgl\xc3\xa9sia de nau \xc3\xbanica dividida en tres trams i absis. \xc3\x89s coberta amb volta de creueria i nerviacions g\xc3\xb2tiques, que acaben als murs laterals amb cul de ll\xc3\xa0ntia. Al centre, on es creuen els nervis, hi ha uns medallons on s'hi representa la figura d'un bisbe, Crist en creu i la Sagrada Fam\xc3\xadlia, un a cada tram. El presbiteri \xc3\xa9s pentagonal i els sis nervis es prolonguen amb una columneta molt estreta per les parets de la nau. En aquest indret hi ha una portella que comunica amb la sagristia. La fa\xc3\xa7ana forma part de l'antiga fa\xc3\xa7ana del seminari i presenta un portal dovellat i un gran \xc3\xb2cul, que \xc3\xa9s l'\xc3\xbanic element que il\xc2\xb7lumina l'esgl\xc3\xa9sia, situats als peus de la nau. L'estat de conservaci\xc3\xb3 \xc3\xa9s bo._NEWLINE_A l'absis de l'esgl\xc3\xa9sia hi ha un retaule de Sant Just del segle XVII.\n_START_SECTION_\nHist\xc3\xb2ria\n_START_PARAGRAPH_\nEl carrer de Sant Just, origin\xc3\xa0riament anomenat carrer d'en Bruguera, derivat de la casa que tingu\xc3\xa9 aquesta fam\xc3\xadlia en el mateix indret. Canvi\xc3\xa0 el nom quan el canonge Vivet hi constru\xc3\xad l'esgl\xc3\xa9sia amb l'ajuda econ\xc3\xb2mica del Consell de la Ciutat i amb almoines dels ciutadans despr\xc3\xa9s de l'any 1538. Una vella tradici\xc3\xb3 explicava que aqu\xc3\xad havia nascut Sant Just, les rel\xc3\xadquies del qual es veneraven a la Catedral, el qu\xc3\xa8 devia motivar l'edificaci\xc3\xb3 de l'esgl\xc3\xa9sia en el mateix lloc de la suposada casa natal\xc3\xadcia. Despr\xc3\xa9s de moltes topades qued\xc3\xa0 adjudicada als Jesu\xc3\xaftes, que hi varen construir un col\xc2\xb7legi denominat Sant Andreu, ensems que ampliaren amb una nau a cada costat de la primitiva capella i hi constru\xc3\xafren el retaule barroc. Aquest afegit\xc3\xb3 es va suprimir a principis de segle per tal de retornar el primitiu estil g\xc3\xb2tic al temple._NEWLINE_Val a dir que \xc3\xa9s l'\xc3\xbanic edifici religi\xc3\xb3s de la ciutat de Vic d'estil g\xc3\xb2tic, mostrant la perviv\xc3\xa8ncia d'aquest estil a Catalunya encara al segle XVI, quan a la resta de la pen\xc3\xadnsula i a Fran\xc3\xa7a havien abandonat aquesta est\xc3\xa8tica per a adoptar la renaixentista."